Trelis/gawiki huggingface dataset:
Erwan ar Moal.  Scríbhneoir Briotánach é Erwan ar Moal. Saolaíodh ar Moal ar an 9 Feabhra 1874 i Coadout (Trégor Côtes-d'Armor) agus fuair sé bás san áit chéanna ar an 14 Feabhra 1957. Ba mhúinteoir é. Ghlac sé páirt sa "Résistance".
Tá clú agus cáil air mar scríbhneoir. Foilsíodh an chéad chnuasach gearrscéalta leis, "Pipi Gonto", sa bhliain 1902. Eagarthóir irisleabhar Briotáinise a bhí ann chomh maith. Aithnítear é thar aon rud eile mar fhile, áfach.
Pêr Denez.  Is scríbhneoir Briotánach é Pêr Denez no Pierre Denis (3 Feabhra, 1921–30 Iúil, 2011). Rugadh i Rennes (Roazhon) sa Bhriotáin é. Ní raibh an Bhriotáinis labhartha go forleathan sa chathair agus tógadh le Fraincis é, ach thug sé faoin Bhriotáinis a fhoghlaim in aois a 13 bliana. Shaothraigh sé an teanga ó shin i leith. Chuidigh a chuid saothair go mór le gluaiseacht na Briotáinise. Fuair sé bás i Romillé, gar do Rennes sa bhliain 2011.
Ivana Bacik. Is polaiteoir, abhcóide agus bean léinn Éireannach í Ivana Catherine Bacik (a rugadh ar 25 Bealtaine 1968). Is Ollamh "Reid" le Dlí Coiriúil, Coireolaíocht agus Pionóseolaíocht i gColáiste na Tríonóide, Baile Átha Cliath í ón mbliain 1996, Seandóir ó 2007 agus Teachta Dála ó 2021. 
Is í Bacik an ceannaire ar Pháirtí an Lucht Oibre ó Márta 2022. Tháinig i gcomharbacht ar Alan Kelly.
Saol acadúil.
Bhain Bacik céim dlí, LL. B., amach ó Choláiste na Tríonóide agus bhain sí céim LL. M. amach ón "London School of Economics". Oibríonn sí mar abhcóide agus múineann sí cúrsaí sa Dlí Coiriúil, sa Choireolaíocht agus Phíonóseolaíocht, agus i dTeoiric an Fheimineachais agus an Dlí. 
Déanann sí taighde sa Dlí Coiriúil agus Coireolaíocht, sa Dlí Bunreachtúil, i dteoiricí an fheimineachais agus an dlí, i gCearta Daonna agus i gceisteanna cothromaíochta sa dlí. 
Rinneadh Comhalta de Choláiste na Tríonóide í sa bhliain 2005.
Ní annamh a luaitear Ivana in aon abairt le Mary Robinson agus Mary McAleese. Bhí an bheirt Mháire ina nOllúna Reid i gColáiste na Tríonóide agus, ar ndóigh, bhaineadar beirt araon oifig Uachtarán na hÉireann amach. Is minic a dhéantar trácht ar Ivana féin mar ábhar uachtaráin.
Polaitíocht.
Tá seasamh láidir tógtha aici i leith ceisteanna áirithe ('ar son rogha' go háirithe). Bean í nár chúlaigh ón chonspóid riamh ina saol. Is beag seachtain a rachas thart gan í a bheith ar an raidió nó an teilifís, nó alt dá cuid ar na nuachtáin.
1990idí.
Is duine iomráiteach í ó na 1990í nuair a bhí sí i mbun feachtais chun go mbeadh an ginmhilleadh ar fáil mar rogha do mhná.
I dtoghcháin na bliana 1997 níor éirigh le Bacik suíochán a fháil sa Seanad mar iarrthóir neamhspleách i dtoghcheantar Ollscoil Bhaile Átha Cliath. An toradh céanna a bhí ar an iarracht chéanna i 2002. Ní raibh an t-ádh léi mar iarrthóir de chuid Pháirtí an Lucht Oibre ar shuíochán sa Pharlaimint Eorpach i 2004. 
Seanadóir.
Bhain Bacik suíochán amach i Seanad Éireann sa bhliain 2007 i ndáilcheantar Choláiste na Tríonóide.
Ainmníodh Bacik í mí Bealtaine 2009 mar iarrthóir Pháirtí an Lucht Oibre don fhothoghchán i ndáilcheantar Bhaile Átha Cliath Lár ar an 5 Meitheamh 2009. Níor toghadh í. Fuair sí 4926 vóta ar an gcéad comhaireamh (17%). Bhí sí curtha ar aghaidh mar iarrthóir ag Páirtí an Lucht Oibre ar an suíochán a d’fhág Tony Gregory ina dhiaidh nuair a fuair sé bás mí Eanáir 2009. 
T.D..
I mí Iúil 2021, bhuaigh sí fothoghchán Dála Chuan Bhaile Átha Cliath Theas, mar iarrthóir Pháirtí an Lucht Oibre. Fuair Ivana Bacik 8,131 den 26,882 vóta céadrogha. 7,052 a fuair an té ba ghaire di, James Geoghegan ó Fhine Gael. Bhain an bua seo croitheadh as an lucht ceannais i ngach páirtí sa rialtas ag an am.
Pearsanta.
Tá cónaí ar Bacik i bPortobello ina Dáilcheantar lena páirtí agus lena beirt iníonacha.
George Lee (iriseoir). Is eacnamaí, iriseoir agus iarpholaiteoir é George Lee (27 Meán Fómhair 1962 a rugadh é). 
Óige.
As Teach Mealóg i mBaile Átha Cliath dó. Ba mheicneoir é a athair a raibh ochtar clainne aige agus ba é George Lee an dara duine is óige. D'fhreastail sé ar Choláiste Éanna, scoil de chuid na mBráithre Críotaí i mbruachbhaile Bhaile Uí Ruáin.
RTÉ.
B'anailísí eacnamaíoch agus iriseoir de chuid RTÉ é ó 1992 go 2009. Ainmníodh Lee mar Iriseoir Éireannach na Bliana 1998.
Polaiteoir.
D'fhógair sé ar an 5 Bealtaine 2009 go raibh sé ag éirí as a phost chun ainmniúcháin Fhine Gael a lorg don fhothoghchán i ndáilcheantar Bhaile Átha Cliath Theas. Fuair sé an t-ainmniúchán an chéad lá eile.
Toghadh é ar an gcéad comhaireamh ar an 6 Meitheamh 2009 le 27768 vóta (53.72%).
D'fhógair sé ar an 8 Feabhra 2010 go raibh sé ag éirí as an Dáil agus as páirtí Fhine Gael. An chúis a thug sé ná nach raibh tionchar aige ar pholasaithe Fhine Gael.
Itriam. Is é an t-itriam dúil uimhir a 39 i dtábla peiriadach na ndúl. Is é an giorrúchán a sheasann dó ná Y, agus é 88.905859(2) g mol-1 ar mheáchan adamhach. Miotal trasdultach atá ann agus é geal miotalach ina chosúlacht, ar nós an airgid. Ó thaobh na ceimice de, tá sé sách cosúil leis na lantainídí, agus is gnách é a aicmiú mar mhiotal tearc-chré, in éineacht leis na lantainídí agus an scaindiam. Bíonn sé ar fáil sna mianraí céanna leis na miotail tearc-chré eile - mianraí a dtugtar tearcithreacha orthu. Níl ach aon iseatóp cobhsaí amháin aige, 89Y, agus sin é an t-aon iseatóp amháin atá ar fáil sa dúlra.
Fuair an t-itriam a ainm ó Ytterby, sráidbhaile beag sa tSualainn. Trí dhúil eile a bhfuil a n-ainmneacha bunaithe ar Ytterby is ea iad teirbiam, itéirbiam, agus eirbiam. Miotail tearc-chré iad go léir. Ba é an ceimiceoir Fionlannach Johan Gadolin a d'aithin an chéad uair gur dúil ar leith a bhí i gceist leis an itriam, sa bhliain 1794. Thit sé ar chrann an cheimiceora Ghearmánaigh Friedrich Wöhler an dúil nua a aonrú ina miotal glan, sa bhliain 1828.
Is é +3 an uimhir ocsaídiúcháin is tábhachtaí atá ag an itriam, cosúil lena lán miotail tearc-chré eile. Le fírinne, is ar éigean is féidir uimhreacha ocsaídiúcháin eile a aithint aige. Comhdhúile tipiciúla iad an trí-ocsaíd dé-itriam, Y2O3, an trífhluairíd itriam YF3, an tríchlóiríd itriam YCl3 agus an tríbhróimíd itriam YBr3. Amach ón bhfluairíd agus ón ocsaláit, bíonn na salainn itriam sothuaslagtha san uisce - an níotráit itriam Y(NO3)3, an tsulfáit itriam Y2(SO4)3, an trí-iaidíd itriam YI3 san áireamh.
Cé go dtugtar "miotal tearc-chré" ar an itriam, níl sé chomh tearc sa dúlra is a shílfeá: tá sé ar an 28ú dúil is coitianta i screamh an Domhain, agus é 400 oiread níos coitianta ná an t-airgead geal. Tá sé deacair itriam a dhealú ó na lantainídí, go háirithe na lantainídí troma, bíodh is go bhfuil sé i bhfad níos éadroime ná na lantainídí go léir. Is iad na mianraí is tábhachtaí mar fhoinse itriam ná an mhonaisít, an xéinitím, an tsamairscít agus an fheargasainít. 
Is iomaí úsáid a bhaintear as an itriam: le dath dearg a chruthú sna teilifíseáin daite; i leictreoidí na spréachphlocóidí; agus i gcóimhiotail - le cúpla sampla a lua.
Bmibaby. Aerlíne bhuiséid is ea Bmibaby ón Ríocht Aontaithe. Tá siad faoi úinéireacht BMI.
An Vallúinis. Teanga Rómánsach í an Vallúinis ("Walon"). Labhraítear sa Bheilg í.
Giovanni Battista Belzoni. Taiscéalaí agus sladaí Iodálach ba ea Giovanni Battista Belzoni (15 Samhain 1778 - 3 Nollaig 1823). Bhailigh sé a lán seandachtaí agus é san Éigipt, in éineacht le Henry Salt, go háirithe ceann Raimséas II (ar taispeáint in Iarsmalann na Breataine inniu). 
Tús a shaoil.
I bPadua na hIodáile a rugadh Belzoni. Nuair a rinne na Francaigh ionradh ar an Iodáil, thug Belzoni a aghaidh ar Londain, áit ar thaispeáin sé féin mar ‘fhear láidir’ ar na haontaí; d’éirigh sé tuirseach de sin agus chuaigh lena bhean chéile agus le searbhónta chun na Spáinne, chun na Portaingéile, chun Málta agus ansin chun na hÉigipte. 
Éigipt.
Sa tír sin, bhain Belzoni tairbhe as an eolas a bhí aige ar an innealtóireacht agus bheartaigh caidéil de shaghas nua; ach ba bhocht an díol a bhí orthu, rud a d’fhág i gcruachás é. Bhí cogadh cathartha ar siúl san Éigipt ag an am, agus tairbhe á bhaint ag beirt i gCaireo as: Henry Salt, consal na Breataine, agus an tIodálach Bernadino Drovetti, consal na Fraince. Mhaoinídís an bheirt feachtais sheandálaíochta agus dhíolaidís na hiarsmaí le hiarsmalanna agus le bailitheoirí, agus ní gan bhrabach é. Ba ghearr go raibh Salt agus Drovetti ag dul in adharca a chéile, agus iad araon ag iarraidh seandachtaí Éigipteacha a fháil ar ais nó ar éigean. 
Bhí gach duine acu ag brath ar dhiograiseoirí eile: bhí an sceitseálaí Frédéric Cailliaud agus an dealbhóir Jacques Rifaud ag cuidiú le Drovetti agus d’fhostaigh Salt Belzoni (bhí pas Briotanach ag Belzoni). Sa bhliain 1815 iarradh air rud a dhéanamh a bhí beagnach dodhéanta: dul síos an Níl go dtí an Téibh agus busta ollmhór Fárónach (Raimséas II) a thabhairt ar ais. Ach d’éirigh Belzoni leis. Thoiligh Belzoni le seandachtaí a sholáthar do Salt, agus i gceann cúpla bliain d’aimsigh sé a lán tuamaí ríoga i nGleann na Ríthe; thug sé teampall mór Raimséas II chun solais agus d’oscail teampall Khéphrem i nGíse.
Mhéadaigh ar an tsuim a bhí aige in oidhreacht na hÉigipte, agus bhreac sé síos suíomh na ndealbh go cruinn ar na pleananna. D’éirigh idir é féin agus Salt, áfach, cé gurbh é siúd an t-aon duine amháin a d’fhéad íoc as an tochailt. D’fhág Belzoni agus a bhean an Éigipt sa bhliain 1819.
Bhí an-fháilte roimhe i Londain: tháinig iontas ar dhaoine agus iad ag féachaint ar mhacasamhlacha de mhaisiú thuama Séthi I sa Halla Éigipteach i bPiccadilly. Rinne sé cóip den sarcafagas, cuid de thaispeántas gluaiste a chuaigh trasna na hEorpa ó Pháras go Cathair Pheadair. 
Deireadh a ré.
Ar an drochuair, níor fhan an rath air. 
Chuir sé roimhe foinse abhainn na Nigéire a fháil san Afraic. Ach fuair sé bás le dinnireacht (nó dúnmharú) i mBeinin, in aois a chúig bliana is daichead.
Henry Salt. Taidhleoir agus Éigipteolaí ab ea Henry Salt (14 Meitheamh 1780 – 30 Deireadh Fómhair 1827).
Saol.
D'fhás Salt suas i Lichfield, Sasana.
Sa bhliain 1815 ceapadh Salt mar phríomhchonsal Briotanach i gCaireo. Ba ghearr go raibh sé féin agus Bernardino Drovetti, an consal Francach, ag dul in adharca a chéile, agus iad araon ag iarraidh seandachtaí Éigipteacha a fháil ar ais nó ar éigean. Bhí gach duine acu ag brath ar dhiograiseoirí eile: bhí an sceitseálaí Frédéric Cailliaud agus an dealbhóir Jacques Rifaud ag cuidiú le Drovetti agus d’fhostaigh Salt Giovanni Battista Belzoni. 
Chuir Salt tochailt á déanamh sa Téibh agus in Abú Simbel; é oilte ar léamh na n-iarglaifí agus bua na healaíne aige, rud a chuaigh ar sochar dó agus é ag léiriú a bhfaca sé ag taisteal dó.
Bhailigh sé a lán seandachtaí agus déantúsáin, agus é san Éigipt, go háirithe ceann Raimséas II (a taispeánadh in Iarsmalann na Breataine) agus sarcafagas Raimséas III (ar cheannaigh an Louvre é).
Cailleadh Salt i Desouk san Éigipt. Tá sé curtha i gCathair Alastair.
Tae. Is éard is tae ann ná deoch a ullmhaítear trí dhuilleoga an phlanda tae ("Camella siniensis") a fhliuchadh in uisce te nó a chnagbhruith. Is féidir tae a mhilsiú le siúcra agus a liathadh le bainne, nó slisín liomóide a chur leis le blas a thabhairt. 
Tá an tae an-choitianta in Éirinn inniu, ach nuair a tháinig sé go hÉirinn an chéad uair, bhain muintir na tuaithe úsáid an leigheasra as, ó nach raibh a fhios acu an úsáid cheart. San am sin, ba nós tae a bhruith i gceart, ionas go bhfaightí deoch dhonn láidir ar tugadh "súram", "sútram", "súramán" nó "sútramán" air. Chreidtí gur cógas láidir a bhí ann, agus ar a laghad, bhí sé in ann an tuirse a bhaint den duine agus luas a chur faoi bhuillí a chroí.
Tugtar "scileagailí" ar an tae rólag. Is éard is "anglais" ann ná meascán as uisce te agus bainne a óltar nuair nach bhfuil tae ann, ach thabharfá anglais go magúil ar thae rólag freisin.
Maidir le hainm an tae, fuarthas ar iasacht ón tSínis é. Tugtar "tea" air as Béarla, "Tee" as Gearmáinis, "té" as Spáinnis agus "tee" as Fionlainnis. Baineann cuid mhaith teangacha (an Rúisis, Seapáinis agus an Phortaingéilis, cuir i gcás) úsáid as leaganacha éagsúla an fhocail "chai", ach is ionann é agus "tae", ach amháin gur tháinig an dá fhocal seo ó chanúintí difriúla na Sínise. Sa Pholainnis, úsáidtear an focal "herbata", atá bunaithe ar an téarma Laidine a chiallaíonn luibh nó lus (cf. "herb" an Bhéarla). 
Ní hé an planda tae an t-aon luibh amháin a úsáidtear le deochanna den chineál seo a ghléasadh, ar ndóigh. Ólann muintir na hAirgintíne agus na dtíortha ina timpeall an deoch a dtugtar "mate" uirthi, agus í á hullmhú as an luibh áitiúil úd "yerba mate". Maidir le muintir na hAfraice Theas, bíonn siadsan ag fliuchadh duilleoga na sceiche deirge ("rooibos") mar a bheadh tae ann. Is gnách "tae luibhe" a thabhairt ar na cineálacha seo "tae", agus le déanaí, tá an focal Gréigise "tisane" ag dul chun leitheadúlachta sa Bhéarla mar théarma ar insileadh luibhe ina n-úsáidtear luibh eile seachas duilleoga tae.
Ní hionann ar ndóigh tae luibhe den chineál seo agus tae a bhfuil luibheanna eile measctha tríd mar spíosra.
Próiseáil an Tae.
Is dual do na duilleoga tae ocsaídiú mura dtriomaítear i ndiaidh a mbainte iad. Is iad na heinsímí sa tae is cúis leis an ocsaídiú seo, ach is gnách le lucht na ceirde coipeadh nó giosáil ("fermentation") a thabhairt ar an bpróiseas, cé nach coipeadh ná giosáil i gciall cheart an fhocail atá i gceist. De thoradh an ocsaídithe, iompaíonn an chlóraifill go tainníní. Nuair a thriomaítear an tae, téitear suas é fosta leis na heinsímí a dhíothú, ionas go gcuirtear deireadh leis an ocsaídiú.
Miami, Florida. Cathair í Miami atá suite i bhFlorida i Stáit Aontaithe Mheiriceá. Tá Miami suite i gContae Dade, agus tugtar an leasainm "The Magic City" ar an gcathair.
De réir an daonáirimh sa bhliain 2000, tá 362,470 duine ina gcónaí sa chathair. Bunaíodh an chathair sa bhliain 1881.
Is é Tomás Regalado an meára.
Lan Tangi.  Is scríbhneoir Briotánach é Lan Tangi, a rugadh sa bhliain 1951 i gCarantec. Bhunaigh Lan Tangi agus Herve Kerrain Roudour.
Bernez Tangí. Is file, amhránaí agus ealaíontóir Briotánach é Bernez Tangi, a rugadh ar an 11 Meitheamh 1949. Duine de bhunaitheoirí an ghrúpa Storlok sna seachtóidí a bhí ann. Ball den ghrúpa Pempbiz é, grúpa a bunaíodh i 2010 agus a bhfuil albaim agus clipeanna eisithe acu. Tá clú agus cáil air sa Bhriotáin agus tá filíocht leis aistrithe go teangacha éagsúla.
League of Ireland 1922/23. Ba é League of Ireland 1922/23 an dara shéasúr de Shraith na hÉireann.
Daniel Doujet.  Is scríbhneoir Briotánach é Daniel an Doujet, a saolaíodh sa bhliain 1956.
Sarah Bernhardt. Ban-aisteoir Francach í Sarah Bernhardt, a rugadh ar an 22 Deireadh Fómhair 1844 agus a fuair bás ar an 26 Márta 1923. Rugadh Bernhardt i bPáras agus fuair sí bás sa chathair chéanna. Cuireadh i Reilig Père-Lachaise í. Deirtear gurb í Bernhardt "the most famous actress the world has ever known".
Charlie Chaplin. Aisteoir agus scannánóir Sasanach ba ea Sir Charles Spencer Chaplin, Jr, a rugadh ar an 16 Aibreán 1889 agus a fuair bás ar an 25 Mí na Nollag 1977. Bhí clú agus cáil air mar aisteoir grinn. Déanadh ridire de Charlie Chaplin i bPálás Buckingham ar an 4 Márta, 1975: bhí 86 bliain d'aois aige ag an am.
Flyglobespan. B'aerlíne Bhriotanach é Flyglobespan atá i riaracháin faoi láthair. D'eitil siad ón Bhreatain agus Éire chuig Ceanada, Meiriceá agus cinn scríbe san Eoraip agus i dTuaisceart na hAfraice.
Ar an 16ú Nollaig chuaigh Flyglobespan isteach i riaracháin de bharr deacrachtaí airgeadais. Tá a gcuid eitiltí go léir tar éis a bheith curtha ar ceal de bharr seo. Is iad Pricewaterhousecoopers na riarthóirí don chomhlacht.
Cúrsaí (cianaistir).
D'oibrigh Flyglobespan na heitiltí cianaistir seo a leanas:
Bhí a na cúrsaí go léir thuasluaite mar chúrsaí séasúracha don samhradh. D'oibrigh Flyglobespan eitiltí carraeir sa Gheimhreadh.
Salzburg. Is cathair san Ostair í Salzburg. Tá an chathair suite díreach in aice leis an teorainn leis an Bhaváir sa Ghearmáin. Is cathair mhór thurasóireachta í Salzburg de bharr áilleacht na cathrach, mar rugadh an cumadóir ceoil cáiliúil W. A. Mozart ann, agus mar rinneadh an scannán "The Sound of Music" ann. Tá a suíomh in aice na nAlpa áisiúil do sciálaithe, freisin.
League of Ireland 2008. Ba é League of Ireland 2008 an 8ú shéasúr de Shraith na hÉireann.
Innsbruck. Is cathair in Iarthar na hOstaire í Innsbruck Tá sí suite i ngleann an Inn sna hAlpa, agus dá bharr sin tugtar "Príomhchathair na hAlpa" uirthi mar leasainm go rialta. Tá Innsbruck ina phríomhchathair ar an stát Ostarach Tirol. Ciallaíonn "Innsbruck" "droichead thar an Inn".
Mar gheall ar a shuíomh sna hAlpa agus toisc go bhfuil a lán áiteanna sciála gar don chathair, is cathair mhór thurasóireachta í Innsbruck.
Tá aerfort ag an gcathair le cúrsaí chuig cúpla aerfort san Eoraip. Tá seirbhís traenach maith ag an gcathair freisin le traenacha ag dul chuig cathracha ar nós Salzburg, München agus An Veinéis.
&lt;br&gt;
League of Ireland 1924/25. Ba é League of Ireland 1924/25 an ceathrú shéasúr de Shraith na hÉireann.
Nürnberg. Is cathair í Nürnberg i ndeisceart na Gearmáine. Tá sé suite i gceantar na Francóine sa Bhaváir "(Bayern)".
Tá clú agus cáil ar an áit mar an chathair ina reachtaíodh Dlíthe Nürnberg, a choisc ar na Giúdaigh daoine "Airianacha" a phósadh agus a bhain saoránacht na Gearmáine díobh le linn ré Adolf Hitler, agus an áit inar tharla Triail Nürnberg, nuair a cuireadh ceannairí na Naitsithe chun báis agus an Dara Cogadh Domhanda caillte acu.
Francesco Petrarca. File agus dhaonnachaí de chuid de chuid na Tuscáine Francesco Petrarca (Iodáilis: Petracco agus Béarla: Petrarch) a rugadh in Arezzo ar an 20ú Iúil sa bhliain 1304, agus a d'éag in Arqua ar an 18ú nó ar an 19 Iúil 1374. 
Tugtar ‘athair na filíochta’ air san Iodáil inniu. Roimhe seo, ní raibh daoine ag scríobh in Iodáilis; b’éigean dóibh scríobh i Laidin. 
Saol.
Sa bhliain 1309, agus Petrarca cúig bhliain d'aois, lean a mhuintir an Pápa Clement V agus chuir fúthu in Avignon. 
Níos déanaí rinne Petrarca staidéar ar an dlí in Ollscoil Mhontpellier agus Ollscoil Bhologna. D'éirigh sé as an dlí agus chuaigh sé isteach san Eaglais agus lean sé Naomh Aibhistín. Rinne sé dianstaidéar ar an tSibhialtacht Chlasaiceach agus bhí sé tugtha d'athchruthú an tSean-Domhain. 
Is i Laidin den chuid is mó a chum Petrarca a chuid saothar. Mar sin féin deirtear gurbh eisean "athar na filíochta" san Iodáilis mar gheall ar na hiliomad dánta grá a chum sé in Iodáilis faoi bhean den ainm Laura. Deirtear gur chas sé uirthi ar Aoine an Chéasta, 6 Aibreán 1327. Bean pósta ab ea í agus thug Petrarca gean agus ómós di gan bualadh léi riamh ina dhiaidh sin. 
Scríobh sé a lán soinéad (dán le 14 líne). Ghlaoitear "Canzoniere" ar an gcnuasach de 366 dánta, soinéid an chuid is mó díobh, agus ceaptar gur as an mbailiúchán seo a d'eascair filíocht liriciúil na Meánaoise.
Tionchar.
Rinneadh aithris ar Petrarca i gcuid mhaith de thíortha na hEorpa, go háirithe sa séú haois déag. Feicfear samplaí maithe Fraincise in Ó Doibhlin (1994). Tugadh an soinéad isteach sa Bhéarla timpeall ar 1530, go mórmhór trí fhilíocht Sir Thomas Wyatt ("c".1502–1542) agus Henry Howard, Iarla Surrey (1517–1547). Is é an rud is suntasaí faoi shoinéad an Bhéarla nár glacadh leis an chruth ríme a bhí ag Petrarca agus ag na Francaigh, "ochtréad" "agus" "seisréad". 
In Éirinn.
Bhí tionchar ag Petrach ar an litríocht in Éirinn. Mar shampla, déantar cur síos nósmhar i luathshaothar Uí Chonaire ar cholainn na mná ag tarraingt airde go sonrach ar a cuid gruaige, a súile, a béal agus a beola, a grua agus a muineál. Leanann an moladh seo ar bhaill airithe de cholainn na mban traidisiún an ‘blazon’ a theann siar chomh fada le Petrarch.
D’fhorbair Petrarca, an té is mó a d’aclaigh traidisiún liteartha an tsóláis le linn an Renaissance, feidhm theiripeach na reitrice agus chothaigh nasc idir an líofacht agus an tsláinte intinne. Bheadh sé seo ag teacht go beacht le traidisiún dúchais na Gaeilge mar a raibh feidhm dhúbailte ag an amhrán chun tocht a léiriú agus a shrianadh in éineacht.
Frank Kelly. Aisteoir, scríbhneoir agus fuirseoir Éireannach ab ea Proinsias Ó Ceallaigh (nó Frank Kelly mar a thugtar air as Béarla, 28 Nollaig 1938 - 28 Feabhra 2016). Thuil sé clú ar an teilifís agus an raidió ach go háirithe. Bhí ról aige mar 'Father Jack Hackett' sa chlár "Father Ted". Bhí an cartúnaí cáiliúil, Charles E. Kelly, ina athair. 
Slí Beatha.
Teilifís.
Thug a chuid oibre ar 'Halls Pictorial Weekly' sna 1970idí a lán suntas dó, go háirithe lena ról mar Pharnell Mooney, magadh faoi Comhairleoir Chontae amaideach ón tuaithe.
Bhí ról aige ar 'Wanderly Wagon' (ar RTÉ idir 1968 agus 1982) in aice le Eugene Lambert agus Nora O' Mahoney. Scríobh sé cuid mhór de na scéalta. 
Go luath sna 1980idí bhí páirt aige sa tsraith theilifíse '"Anois is Aris', ag labhairt ar ghuthán agus de réir a chéile ag cur isteach tuilleadh phrásaí Gaelacha.
Sa bhliain 2001, bhí páirt eile aige mar "Father Pickle" sa tsraith theilifíse Lexx, i sraith a 4, cuid a 6.
Bhí ról an-tábhachtach ar fad aige i 2003 mar cheannaire Pháirtí an Lucht Oibre sa tsraith theilifíse chonspóideach Sasanach "The Deal".
I 2007 bhí sé sa dráma "Running Mate". Bhí páirt eile aige sa chlár greann "Paddywhackery" chomh maith ar TG4.
Bhí sé in aice le Mr Tayto san fheachtas do chriospaí Tayto. 
Father Ted.
Is é an rud is suntasaí a rinne sé ná a chuid oibre ar an gclár grinn 'Father Ted' mar an sagart 'Father Jack Hackett', saofóir, meisceoir agus seanfhear, lena cúpla focail 'drink', 'feck' agus 'arse'. 
Taifead.
Scaoil sé singil don Nollaig, 'Christmas Countdown', a shroich uimhir a 8 sna cairteacha singil Éireannach i 1982 agus ag 34 sna cairteacha singil neamhspleách Sasanach, agus albam, "Comedy Cowntdown", ina raibh "sketch" ón a chlár raidió "The Glen Abbey Show" (i rith na 1970idí.
Greann ar an raidió.
Scaoileadh bailiúcháin dá phíosaí grinn ar CD timpeall 2000. Bhí Ayotollah Céillí Band, Magnum Farce, Incoming Call, Festive Spirit, Him of Praise, Call of the Wild, Festive Note agus Siege Mentally, roinnt de na rianta a bhí ar an diosca. 
Drámaíocht.
Thug sé camchuairt go forleathan ar na Stáit Aontaithe agus ar Cheanada.
Scannáin.
Phríosúnach ba ea é sa scannán, 'Italian Job', 1969 ach gan a bheith luaite sna teidil chreidiúna. Bhí páirt aige sa scannáin 'Taffin' sa bhliain 1982. Bhí páirt eile aige sa scannáin 'Rat' i 2000 agus san gearrscannán "Yu Ming Is Ainm Dom".
Dámhactáin.
Bhuaigh Ó Ceallaigh an dámhachtain 'Jacob's' sa bhliain 1974 mar aitheantas ar a chuid oibre ar 'Hall's Pictorial Weekly'.
Bás.
Bhí galar Parkinson air agus bhí aimhréidheanna cairdiacha ag baint leis. Bhuail taom croí é ar 28 Feabhra 2016. Fuair Ó Ceallaigh an ceann is fearr ar ailse phutóige thiar sa bhliain 2011 agus ailse chraicinn sa bhliain 2015.
Park Ji-Sung. Is imreoir sacair é Park Ji-Sung. (Hangul: 박지성) Imríonn sé le Manchester United i Sasana.
Wes Brown. Is imreoir sacair Sasanach é Wes Brown, a rugadh i Longsight, Manchain ar an 13 Deireadh Fómhair 1979. Imríonn sé ina chúlaí le Manchester United i Sasana agus le foireann idirnáisiúnta Shasana. Is cosantóir é.
Anderson Luís de Abreu Oliveira. Is imreoir sacair Brasaíleach é Anderson Luís de Abreu Oliveira, nó Anderson de ghnáth. Rugadh é ar 13 Aibreán 1988) in Porto Alegre sa Bhrasaíl. D'imir sé le Manchester United i Sasana sna blianta 2007–2015. Imríonn sé le Coritiba anois, ar iasacht ó Internacional.
Jonny Evans. Is imreoir sacair Éireannach Tuaisceartach é Jonathan Grant "Jonny" Evans. Rugadh i mBéal Feirste é ar 2 Eanáir 1988. Cosantóir atá ann a imríonn le West Bromwich Albion agus le Foireann Sacair Náisiúnta Thuaisceart Éireann.
Thosaigh sé amach ag imirt d'fhoireann sacair áitiúil, Greenisland FC, in Inis Glas (ar imeall thuaisceart Bhéal Feirste). Le linn dó a bheith ag imirt ann b'fhacthas a ardscileanna do scabhta de chuid Mhanchain Aontaithe. D'éirigh go geal leis, lean sé ar aghaidh go gasta tríd Acadamh sacair na foirne go dtí gur tugadh deis dó a dhul ar roinnt camchuairteanna ar an choigríoch i samhradh na bliana 2006. Uaidh sin d'imigh sé leis ní b'fhaide anonn go hAntuairp Ríoga na Beilge, agus chaith sé dhá sheal i gcuideachta foireann Sunderland fosta. Le linn Chorn na Sraithe 2007-2008 a thosaigh sé ag imirt sacair do Mhanchain Aontaithe don chéad uair, agus an bhliain dár gcionn rinneadh imreoir na chéad foirne de. Bíodh is go bhfuil sé sách óg go fóill, glactar le hEvans cheana féin mar an dara imreoir is suaitheanta i stair shacair Thuaisceart Éireann.